CELEX: 32022D0219
Language: sl
Date: 2022-02-11 00:00:00
Title: Izvedbeni sklep Komisije (EU) 2022/219 z dne 11. februarja 2022 o določitvi poslovnika za preverjanje zakonitosti dejanj izvajalskih agencij, ki povzročijo škodo tretji osebi in v zvezi s katerimi se je kdor koli, ki ga to neposredno ali posamično zadeva, obrnil na Komisijo, v skladu s členom 22(1) Uredbe Sveta (ES) št. 58/2003

18.2.2022   
               
               
                  SL
               
               
                  Uradni list Evropske unije
               
               
                  L 37/46
               
            
         IZVEDBENI SKLEP KOMISIJE (EU) 2022/219
         z dne 11. februarja 2022
         o določitvi poslovnika za preverjanje zakonitosti dejanj izvajalskih agencij, ki povzročijo škodo tretji osebi in v zvezi s katerimi se je kdor koli, ki ga to neposredno ali posamično zadeva, obrnil na Komisijo, v skladu s členom 22(1) Uredbe Sveta (ES) št. 58/2003
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 58/2003 (1) in zlasti člena 22(1) Uredbe,
         ob upoštevanju naslednjega:
         
                     (1)
                  
                  
                     V skladu s členom 22(1) Uredbe (ES) št. 58/2003 se lahko od Komisije zahteva, da preveri zakonitost katerega koli dejanja izvajalske agencije, ki povzroči škodo tretji osebi.
                  
               
                     (2)
                  
                  
                     Komisija mora po seznanitvi z argumenti zainteresirane tretje osebe in zadevne izvajalske agencije sprejeti odločitev v roku dveh mesecev.
                  
               
                     (3)
                  
                  
                     Komisija v svoji končni odločitvi v skladu s členom 22(3) Uredbe (ES) št. 58/2003 podpre dejanje izvajalske agencije ali odloči, da ga mora ta (delno ali v celoti) spremeniti.
                  
               
                     (4)
                  
                  
                     Zadevna izvajalska agencija mora sprejeti potrebne ukrepe, da se uskladi z odločitvijo Komisije v skladu s členom 22(4) Uredbe (ES) št. 58/2003.
                  
               
                     (5)
                  
                  
                     Komisija lahko na podlagi svoje ocene odloži izvajanje zadevnega dejanja ali predpiše začasne ukrepe, če obstaja tveganje, da bodo ogrožene pravice osebe, ki je zahtevala preverjanje zakonitosti.
                  
               
                     (6)
                  
                  
                     Na podlagi pridobljenih izkušenj je treba oblikovati poslovnik za preverjanje zakonitosti dejanj izvajalskih agencij v skladu s členom 22(1) Uredbe (ES) št. 58/2003.
                  
               
                     (7)
                  
                  
                     Ta poslovnik se ne uporablja za postopke preverjanja, ki jih Komisija izvede na lastno pobudo v skladu s členom 22(2) Uredbe (ES) št. 58/2003, niti za postopke, ki jih začnejo države članice v skladu s členom 22(1) navedene uredbe.
                  
               
                     (8)
                  
                  
                     Ta poslovnik se dopolni s Prilogo k Sklepu Komisije o določitvi smernic za ustanovitev in delovanje izvajalskih agencij, ki se financirajo iz proračuna EU in drugih virov –
                  
               SPREJELA NASLEDNJI SKLEP:
         
            Člen 1
            Poslovnik za preverjanje zakonitosti dejanj izvajalskih agencij s strani Komisije v skladu s členom 22(1) Uredbe (ES) št. 58/2003 je določen v Prilogi.
         
         
            Člen 2
            Ta sklep začne veljati dvajseti dan po objavi v Uradnem listu Evropske unije.
         
         
            V Bruslju, 11. februarja 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 11, 16.1.2003, str. 1.
      
      
         
            PRILOGA
            Poslovnik za preverjanje zakonitosti dejanj izvajalskih agencij, ki povzročijo škodo tretji osebi in v zvezi s katerimi se je kdor koli, ki ga to neposredno ali posamično zadeva, obrnil na Komisijo, v skladu s členom 22(1) Uredbe (ES) št. 58/2003
            
               Člen 1
               Predmet urejanja
               
                  1.   Ta poslovnik se uporablja za postopke, ki jih začne oseba, ki jo to neposredno ali posamično zadeva (v nadaljnjem besedilu: pritožnik), v skladu s členom 22(1) Uredbe (ES) št. 58/2003 in ki zahteva preverjanje zakonitosti dejanja iz člena 2(1) tega poslovnika (v nadaljnjem besedilu: postopek preverjanja zakonitosti).
               
               
                  2.   Ta poslovnik ne zajema postopkov preverjanja, ki jih Komisija izvede na lastno pobudo v skladu s členom 22(2) Uredbe (ES) št. 58/2003, niti postopkov, ki jih začnejo države članice v skladu s členom 22(1) navedene uredbe.
               
            
            
               Člen 2
               Področje uporabe
               
                  1.   Postopek preverjanja zakonitosti zajema naslednja dejanja izvajalske agencije v njeni vlogi upravnega organa:
                  
                              (a)
                           
                           
                              zavrnitev vloge za nepovratna sredstva;
                           
                        
                              (b)
                           
                           
                              zavrnitev ponudbe ali prijave za sodelovanje v ponudbi, predloženi v postopku za oddajo javnega naročila;
                           
                        
                              (c)
                           
                           
                              zavrnitev vloge, predložene v okviru natečaja za nagrade;
                           
                        
                              (d)
                           
                           
                              zavrnitev potrditve pravnega subjekta ali posebnega pravnega statusa v registru udeležencev ter ocene finančne ali operativne sposobnosti vložnikov.
                           
                        
               
                  2.   Postopek preverjanja zakonitosti je omejen na preverjanje naslednjega:
                  
                              (a)
                           
                           
                              pravne in postopkovne napake, kot so napake v postopku ocenjevanja ali nezadostna obrazložitev dejanja, ki je predmet preverjanja zakonitosti;
                           
                        
                              (b)
                           
                           
                              očitne napake pri presoji, ki vplivajo na splošni rezultat dejanja, ki je predmet preverjanja zakonitosti;
                           
                        
                              (c)
                           
                           
                              stvarne napake, ki vplivajo na splošni rezultat dejanja, ki je predmet preverjanja zakonitosti;
                           
                        
                              (d)
                           
                           
                              zloraba pooblastil.
                           
                        
               
                  3.   Postopek preverjanja zakonitosti ne zajema vprašanj, ki spadajo pod diskrecijsko pravico izvajalske agencije, kot je ocena kakovosti predlogov, vlog ali ponudb.
               
            
            
               Člen 3
               Pristojna služba
               Pristojna služba za postopek preverjanja zakonitosti je generalni direktorat, ki je odgovoren za prenos proračuna programa ali dela programa na zadevno izvajalsko agencijo.
            
            
               Člen 4
               Potrdilo o prejemu in registraciji
               
                  1.   Prejem zahtevka za preverjanje zakonitosti se potrdi z registriranim potrdilom o prejemu.
               
               
                  2.   Registrirajo se samo popolni zahtevki. Zahtevki za preverjanje zakonitosti se štejejo za popolne, če izpolnjujejo vse naslednje pogoje:
                  
                              (a)
                           
                           
                              predložijo se v pisni obliki;
                           
                        
                              (b)
                           
                           
                              posredujejo se prek upravnih kanalov, navedenih v izpodbijanem dejanju;
                           
                        
                              (c)
                           
                           
                              v njih je naveden pritožnik, izpodbijano dejanje in razlogi, ki upravičujejo preverjanje.
                           
                        
               
                  3.   Zahtevek vsebuje največ 7 000 znakov (vključno s presledki, prelomi vrstic in praznimi mesti pred začetkom novih vrstic).
               
               
                  4.   Če je zahtevek nepopoln ali presega največje število znakov iz odstavka 3 tega člena, pristojna služba od pritožnika zahteva, da ga dopolni ali prilagodi v roku dveh tednov. Registracija se izvede po predložitvi popolnega zahtevka.
               
               
                  5.   Če pritožnik zahtevka ne dopolni ali popravi v dvotedenskem roku, se šteje, da je zahtevek umaknjen, spis pa se zaključi.
               
            
            
               Člen 5
               Dopustnost zahtevkov
               Zahtevki za preverjanje zakonitosti se štejejo za dopustne, če izpolnjujejo vse naslednje pogoje:
               
                           (a)
                        
                        
                           predloži jih fizična ali pravna oseba, ki jo izpodbijano dejanje neposredno ali posamično zadeva;
                        
                     
                           (b)
                        
                        
                           predložijo se v enem mesecu od dneva, ko je pritožnik izvedel za izpodbijano dejanje;
                        
                     
                           (c)
                        
                        
                           nanašajo se na dejanja, ki spadajo na področje uporabe člena 22(1) Uredbe (ES) št. 58/2003.
                        
                     
            
               Člen 6
               Zahteve za pojasnila in dodatne informacije
               
                  1.   Če zahtevek za preverjanje zakonitosti ni jasen ali če so potrebne dodatne informacije, pristojna služba od pritožnika zahteva, naj zahtevek pojasni ali predloži dodatne informacije v petih delovnih dneh.
               
               
                  2.   Zahteve za pojasnila ali dodatne informacije ne upravičujejo navajanja novih razlogov ali argumentov, razen če ti temeljijo na novih elementih ali dokazih, s katerimi je bil pritožnik seznanjen po predložitvi zahtevka za preverjanje zakonitosti.
               
            
            
               Člen 7
               Vzporedne pritožbe
               
                  1.   Če je bil zahtevek za preverjanje zakonitosti vložen vzporedno z zahtevkom za začetek postopka notranjega upravnega preverjanja v izvajalski agenciji in se oba zahtevka nanašata na isto dejanje izvajalske agencije, se postopek preverjanja zakonitosti odloži do zaključka postopka upravnega preverjanja v izvajalski agenciji.
               
               
                  2.   Če postopek notranjega upravnega preverjanja v izvajalski agenciji potrdi izpodbijano dejanje, se postopek preverjanja zakonitosti nadaljuje, če pritožnik v enem mesecu od datuma, ko izvajalska agencija potrdi izpodbijano dejanje, potrdi, da vztraja pri zahtevku za preverjanje zakonitosti.
                  Če pritožnik potrdi zahtevek, postopek preverjanja zakonitosti zajema tako prvotno izpodbijano dejanje kot dejanje, ki ga je izvajalska agencija izvedla po postopku notranjega upravnega preverjanja.
                  Če pritožnik zahtevka ne potrdi, se šteje, da je umaknjen, spis pa se zaključi brez nadaljnjega obvestila.
               
               
                  3.   Če postopek notranjega upravnega preverjanja v izvajalski agenciji ne potrdi izpodbijanega dejanja, se šteje, da je postopek preverjanja zakonitosti brezpredmeten, spis pa se zaključi brez nadaljnjega obvestila.
               
            
            
               Člen 8
               Odlog in začasni ukrepi
               
                  1.   S postopkom preverjanja zakonitosti se izvajanje izpodbijanega dejanja odloži le, če tako odloči Komisija.
               
               
                  2.   O zahtevkih za začasne ukrepe in odlogu izvajanja izpodbijanega dejanja odloči Komisija ob upoštevanju narave izpodbijanega dejanja, verjetnosti zahtevka in njegove nujnosti.
               
               
                  3.   Izvajanje izpodbijanega dejanja se ne odloži niti se ne predpišejo začasni ukrepi, če se pravice pritožnika ohranijo ali se lahko ohranijo do sprejetja odločitve o preverjanju zakonitosti.
               
               
                  4.   Če se izvajanje izpodbijanega dejanja odloži ali se predpišejo začasni ukrepi, izvajalska agencija sprejme vse potrebne ukrepe, da se uskladi s takšnimi odločitvami.
               
            
            
               Člen 9
               Ugotovitve izvajalske agencije
               
                  1.   Zahtevek za preverjanje zakonitosti se registrira in nato pošlje izvajalski agenciji. Izvajalsko agencijo se pozove, naj v petih delovnih dneh predloži svoje ugotovitve.
               
               
                  2.   Kadar so potrebne dodatne informacije, se izvajalsko agencijo pozove, naj zagotovi pojasnila o svojih ugotovitvah.
               
            
            
               Člen 10
               Rok za odločitve
               
                  1.   Odločitev Komisije o preverjanju zakonitosti se uradno sporoči pritožniku in izvajalski agenciji v dveh mesecih od dneva po datumu registracije ali, v primeru vzporednih pritožb, kot je določeno v členu 7, od konca odloga zahtevka za preverjanje zakonitosti.
               
               
                  2.   Odločitev, uradno sporočena po izteku dvomesečnega roka, nadomesti vsako implicitno zavrnitev iz člena 22(1), tretji pododstavek, Uredbe (ES) št. 58/2003.
               
            
            
               Člen 11
               Ocena in postopek odločanja
               
                  1.   V vsakem trenutku se zagotovi poštena, pregledna in nepristranska obravnava, ob ustreznem upoštevanju zaupnih informacij. Vse izmenjave potekajo v pisni obliki in so omejene na pojasnjevanje predloženih podatkov. Zaslišanja se ne izvajajo.
               
               
                  2.   Sklep o preverjanju zakonitosti se sprejme v skladu s členi 12 do 16 Poslovnika Komisije (1). Z vsemi službami Komisije, ki imajo pravni interes za to odločitev, se opravi formalno posvetovanje med službami v skladu s členom 23 navedenega poslovnika.
               
               
                  3.   Zakonitost izpodbijanega dejanja se oceni na podlagi trditev obeh strank.
               
               
                  4.   Odločitev Komisije lahko:
                  
                              (a)
                           
                           
                              zahtevek za preverjanje zakonitosti zavrne kot nedopusten;
                           
                        
                              (b)
                           
                           
                              zahtevek za preverjanje zakonitosti zavrne kot neutemeljen, ker ni elementov, ki bi kazali na nezakonitost izpodbijanega dejanja;
                           
                        
                              (c)
                           
                           
                              zahtevek za preverjanje zakonitosti zavrne, saj ugotovljene napake niso vplivale na končni rezultat odločitve, ki jo je sprejela izvajalska agencija;
                           
                        
                              (d)
                           
                           
                              meni, da je zahtevek za preverjanje zakonitosti utemeljen.
                           
                        
               
                  5.   V primerih iz točk (a), (b) in (c) se izpodbijano dejanje podpre. V primeru iz točke (d) se izpodbijano dejanje razveljavi.
               
               
                  6.   Odločitev Komisije ne zajema vprašanj v zvezi z zakonitostjo izpodbijanega dejanja, ki jih pritožnik ni izpostavil in jih je ugotovila Komisija šele med postopkom preverjanja zakonitosti.
               
               
                  7.   Odločitev Komisije lahko vključuje posebna navodila izvajalski agenciji o ukrepih, potrebnih za nadaljnje ukrepanje.
               
            
            
               Člen 12
               Obveščanje in nadaljnje ukrepanje
               
                  1.   Komisija obvesti pritožnika in izvajalsko agencijo o odločitvi v zvezi s preverjanjem zakonitosti.
               
               
                  2.   Če Komisija izpodbijano dejanje razveljavi, izvajalska agencija nemudoma sprejme potrebne ukrepe, da se uskladi s to odločitvijo. Izvajalska agencija o izvajanju odločitve poroča pristojni službi.
               
               
                  3.   Izvajanje spremlja in po potrebi nadzoruje pristojna služba v skladu s sklepom o prenosu pooblastil na agencijo.
               
            
            
               (1)  C(2000) 3614 (UL L 308, 8.12.2000, str. 26).